Urmareste Modifică dimensiunea fontului: Play

Bucureşti, 25 apr /Agerpres/ - Soluţia fostului Guvern la problemele sănătăţii a fost să facă un site unde românii să se poată plânge de medicamentele sau vaccinurile care lipsesc, uitând însă să rezolve doleanţele acestora, a declarat marţi premierul Sorin Grindeanu.



El a afirmat că Guvernul studiază modalităţile de încurajare a medicamentelor generice, cu preţ mic, care sunt folosite zilnic de milioane de români.



"Acest Guvern şi eu personal ne asumăm să rezolvăm problema accesului la tratament al românilor, o dată pentru totdeauna. Nu vom merge să le aducem medicamente cu rucsacul şi nici nu vom recurge mereu la soluţia extremă a achiziţiilor speciale. Dar pentru a reuşi avem nevoie de ajutorul dumneavoastră, al industriei. Vrem să veniţi alături de noi, să ne ascultăm reciproc şi să găsim soluţii. Să-i ascultăm pe medici şi pe pacienţi şi să le înţelegem nevoile. Nu vom reuşi decât dacă lucrăm împreună. Soluţia fostului Guvern la problemele sănătăţii a fost să facă un site unde românii să se poată plânge de medicamentele sau vaccinurile care lipsesc, uitând să şi rezolve problemele lor. Dacă asta este soluţia la aceste probleme, să nu ne mirăm că suntem în această situaţie", a precizat premierul, în cadrul International Health Forum.



Potrivit acestuia, trei sferturi dintre medicamentele din România sunt cele ieftine, generice.



"Se vorbeşte de cele mai multe ori de tratamentele noi, inovative, care salvează vieţile celor bolnavi de boli grave. Vorbim de lipsa vaccinurilor, vorbim de finanţarea programelor majore de sănătate, dar uităm deseori că trei sferturi din medicamentele din România sunt cele ieftine, generice, cele care sunt folosite în special de oamenii săraci, de bolnavii cronici, de bătrâni", a spus şeful Guvernului. AGERPRES/(A - autor: Roberto Stan, editor: Georgiana Tănăsescu)